b'\n_START_ARTICLE_\nJono El Grande\n_START_SECTION_\nBiografi\n_START_PARAGRAPH_\nJono El Grande ble f\xc3\xb8dt p\xc3\xa5 B\xc3\xa6rum sykehus i 1973. Han vokste opp med to eldre br\xc3\xb8dre p\xc3\xa5 Rykkinn (1973 - 83) og Bekkestua (1983 - 92). I 1983 skapte Jono El Grande sitt f\xc3\xb8rste dada-inspirerte bandkonsept The Handkerchiefs. Han fikk sin f\xc3\xb8rste gitar i 1987 og dannet sitt f\xc3\xb8rste liveband i 1989 - et teenage-kunstrockprosjekt ved navn Mannes Fatales, som fremf\xc3\xb8rte surrealistisk poesi kombinert med dynamisk st\xc3\xb8y. Jono El Grande var vokalist og tekstforfatter. Mannes Fatales holdt bare tre konserter f\xc3\xb8r de ble oppl\xc3\xb8st i 1990. Mellom 1990 - 1992, dannet Jono El Grande atskillige konseptband ment for \xc3\xa9ngangsforestillinger: Terrorduoen, The Pez Dispensers, Black Satan, Acetated Beat og As Drosera. Han jobbet i platebutikken Musikk og Foto i Sandvika i 1989 - 90. Fra 1991 - 92 jobbet Jono El Grande som programleder ved n\xc3\xa6rradiostasjonen Radio Express. To timer hver s\xc3\xb8ndag ble viet utelukkende Frank Zappa- og kunstrock-relatert musikk. Han var ogs\xc3\xa5 gjesteprogramleder for progrock-programmet Uh\xc3\xb8rt, et program som eksisterer fremdeles i dag p\xc3\xa5 FM 99,3. I 1992 - 93 gikk han p\xc3\xa5 scenografilinjen ved Romerike Folkeh\xc3\xb8gskole. I 1993 - 94 gikk Jono El Grande p\xc3\xa5 Kunstskolen i Bergen (KIB) og jobbet som programleder for programposten Brunt Plat\xc3\xa5 p\xc3\xa5 Studentradioen i Bergen. I 1994 hadde Jono El Grande jobb som dekorat\xc3\xb8r p\xc3\xa5 Norsk Film, der han jobbet p\xc3\xa5 Pakten (movie) (Waiting For Sunset) med Hollywood-veteranen Robert Mitchum. I 1995 sa han opp denne jobben for \xc3\xa5 bli komponist. Jono El Grande var et sentralt medlem av den Oslo-baserte kunstnergruppen Den nye vinen, med forfatter Ari Behn, fotograf Per Heimly, lyriker Bertrand Besigye, popartist Alexander Stenerud og smykkedesigner Owe Egon Grandics. Han er fadder til Prinsesse M\xc3\xa4rtha Louise og Ari Behns andre datter Leah Isadora Behn. Smykkedesigner og venn Owe Egon Grandics har oppkalt et par s\xc3\xb8lvmansjetter "Jono El Grande".'